Diari Oficial de la Generalitat Valenciana


Sumari del DOGV 3797, del 20-07-2000 (2000/6031)

ORDRE de 10 de juliol de 2000, de la Conselleria d'Agricultura, Pesca i Alimentació, per la qual es regulen ajudes per a dotació de mitjans tècnics per a lectura de sistemes d'identificació de gossos.
--------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/07/10/(1)/dof/vci/html**

### Dades del document

Número de DOGV
:   3797

Data del DOGV
:   20-07-2000

Secció del DOGV
:   I. DISPOSICIONS GENERALS

Número del document
:   2000/6031


Data del document
:   10-07-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * suport econòmic
    * animal domèstic
    * administració local
    * aparell electrònic
    * ajuda pública

ORDRE de 10 de juliol de 2000, de la Conselleria d'Agricultura, Pesca i Alimentació, per la qual es regulen ajudes per a dotació de mitjans tècnics per a lectura de sistemes d'identificació de gossos. [2000/X6031]
  
La Llei 4/1994, de Protecció dels Animals de Companyia, estableix la creació de registres d'animals de companyia. Pel Decret 158/1996, del Govern Valencià, es crea el Registre Informàtic Valencià d'Identificació Animal. Posteriorment, una ordre de la Conselleria determina les característiques del sistema d'identificació d'animals de companyia amb l'establiment de la implantació de mitjans radioelectrònics basats en la utilització de transpònders (microxips), per als quals és necessari utilitzar mitjans tècnics específics, com és el cas dels lectors multifreqüència.
  
La Conselleria d'Agricultura, Pesca i Alimentació és conscient que el grau d'implantació del nou sistema d'identificació depèn en gran part de l'accés que puguen tenir els ajuntaments als mitjans tècnics que són necessaris per a usar-lo. Les corporacions locals han d'incorporar aquests mitjans per poder abordar el compliment de les tasques i responsabilitats que la Llei 4/1994 els atorga. Per aquesta raó, la Conselleria d'Agricultura, Pesca i Alimentació, dins de l'esperit de col·laboració amb l'administració local, desitja contribuir al fet que el nou sistema d'identificació animal puga ser una ferramenta útil per a tots els ajuntaments i, en conseqüència, per a tots els ciutadans. Per això continua amb l'actuació iniciada en 1999.
  
Per tot això i a proposta del director general d'Innovació Agrària i Ramaderia,
  
ORDENE
  
Article 1. Objecte
  
Aquesta ordre té per objecte establir una línia d'ajuda per als ajuntaments i mancomunitats de la Comunitat Valenciana en aplicació de la normativa sobre identificació de gossos establida per la Llei 4/1994, per a la Protecció dels Animals de Companyia.
  
Article 2. Beneficiaris
  
Seran beneficiaris d'aquestes ajudes els ajuntaments i mancomunitats de la Comunitat Valenciana que ho sol·liciten i que no hagueren estat beneficiaris de subvenció a càrrec de l'Ordre de 24 de maig de 1999. La concessió de la subvenció sols podrà fer-se per a l'adquisició d'un lector per ajuntament. Igualment, es mantindrà el límit d'un lector per mancomunitat quan aquesta entitat siga la sol·licitant, amb independència de les ajudes concedides als ajuntaments dels municipis que la integren. Tot això amb l'excepció prevista en el paràgraf segon de l'article 6.
  
Article 3. Ajuda subvencionada
  
S'estableix una ajuda econòmica per a l'adquisició d'un aparell de lectura de transpònders implantats als gossos i que reunisca les característiques següents:
  
Estructura del codi alfanumèric establida per la norma ISO 11.784.
  
Sistema d'intercanvi d'energia entre el dispositiu (transpònder) i el lector establit per la norma ISO 11.785.
  
Capacitat de lectura compatible.
  
Article 4. Lloc, termini i documentació
  
Les sol·licituds es formalitzaran en instància dirigida al director general d'Innovació Agrària i Ramaderia de la Conselleria d'Agricultura, Pesca i Alimentació.
  
El termini de presentació de sol·licituds serà de 30 dies naturals, comptadors des de la publicació d'aquesta ordre.
  
La sol·licitud serà registrada abans d'efectuar la compra o adquisició del lector i amb ella s'adjuntarà:
  
Còpia del codi d'identificació fiscal.
  
Pressupost detallat o factura proforma.
  
Còpia del full de característiques tècniques del lector per al qual se sol·licita la subvenció.
  
Certificat de padró municipal a 31 de desembre de l'any anterior al qual es realitza la sol·licitud o últim emés per l'autoritat competent.
  
En el cas de mancomunitats, certificat del president en el qual es faça constar la relació de municipis integrants.
  
Imprès d'alta de tercers proveïdors de la Generalitat Valenciana acompanyat de certificat de l'entitat bancària de la titularitat del compte en què s'han d'efectuar els pagaments.
  
Article 5. Quantia de les ajudes
  
La quantia màxima de l'ajuda no podrà sobrepassar el 60% del preu del lector, IVA exclòs, amb un límit màxim de 60.000 pessetes per lector.
  
L'import global màxim de les ajudes serà de nou milions vuit-centes setanta mil vuit-centes pessetes (9.870.800 PTA), equivalent a cinquanta-nou mil tres-cents vint-i-quatre amb setanta euros (59.324,70 euros) per a 2000, a càrrec de la línia 706/000/00 del programa 714.80 del pressupost de la Generalitat Valenciana per a 2000.
  
Article 6. Criteris de preferència
  
La concessió de la subvenció es farà tenint en compte els següents grups de preferència i fins a esgotar el crèdit disponible:
  
1r. Mancomunitats ordenades de major a menor nombre de municipis integrants. En cas d'empat s'atendrà a la major antiguitat en la data de constitució.
  
2n. Ajuntaments ordenats de menor a major segons el nombre d'habitants del municipi corresponent.
  
Si ateses totes les sol·licituds, d'acord amb el que s'estableix en l'article 2, encara quedaren fons disponibles, podrà concedir-se ajuda per a un segon lector per entitat, sempre que l'haguera sol·licitat.
  
Article 7. Termini de resolució
  
L'avaluació i seguiment de la correcta aplicació de les ajudes atorgades l'efectuarà el director general d'Innovació Agrària i Ramaderia. Aquesta direcció, dins dels tres mesos següents a l'acabament del termini de presentació de sol·licituds, resoldrà les presentades. La falta de resolució expressa en aquest termini suposarà la desestimació de l'ajuda.
  
Article 8. Justificació del pagament
  
Per al pagament de la subvenció l'ajuntament i/o mancomunitat sol·licitants hauran de presentar un escrit en el qual es comunique l'adquisició del lector, amb indicació de la destinació, dipòsit i persona encarregada de l'ús i custòdia, i adjuntarà la factura, en la qual s'indicarà el número o codi de fabricació de l'aparell, amb el corresponent justificant del pagament realitzat abans del dia 31 d'octubre de 2000.
  
A la vista dels justificants aportats, la direcció general autoritzarà el pagament de l'ajuda pel concepte previst en la sol·licitud amb el límit màxim aprovat independentment que el valor de l'adquisició siga superior d'acord amb la factura aportada.
  
Article 9. Reintegrament de quantitats
  
Segons estableix l'article 47.9 del text refós de la Llei d'Hisenda de la Generalitat Valenciana, procedirà el reintegrament de les quantitats percebudes i l'exigència de l'interès de demora des del moment del pagament de l'ajuda en els següents casos:
  
Incompliment de l'obligació de justificació.
  
Obtenir la subvenció sense complir les condicions que s'hi requereixen.
  
Incompliment de la finalitat per a la qual es va concedir la subvenció.
  
Incompliment de les condicions imposades als beneficiaris amb motiu de la concessió de la subvenció.
  
La percepció d'aquestes ajudes serà incompatible amb qualsevol altra línia d'ajuda establida que tinga per objecte el finançament de les mateixes millores, fins i tot en aplicació d'aquesta mateixa ordre.
  
DISPOSICIÓ ADDICIONAL
  
Es delega en el director general d'Innovació Agrària i Ramaderia la concessió i denegació de les ajudes previstes en aquesta disposició.
  
DISPOSICIONS FINALS
  
Primera
  
Es faculta la Direcció General d'Innovació Agrària i Ramaderia perquè dicte les disposicions necessàries per a l'aplicació d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 10 de juliol de 2000
  
La consellera d'Agricultura, Pesca i Alimentació,


Còpia Permalink ELI